
CAPITOLUL I
Dispoziţii generale 
Art. 1. - Prezenta procedură stabileşte regulile de înregistrare, fixare, stocare şi accesare, prin intermediul mijloacelor foto-audio-video din dotare, a activităţii desfăşurate de către inspectorii antifraudă din cadrul Direcţiei generale antifraudă fiscală, în exercitarea atribuţiilor de control antifraudă.
Art. 2. - (1) Agenţia Naţională de Administrare Fiscală (ANAF), prin Direcţia generală antifraudă fiscală, înregistrează şi fixează cu mijloace foto-audio-video momente operative, pentru exercitarea atribuţiilor prevăzute de lege, respectiv de prevenire, descoperire şi combatere a actelor şi faptelor de evaziune fiscală şi fraudă fiscală, fără consimţământul persoanelor vizate, în cazul în care există suspiciuni privind săvârşirea unor acte şi fapte de evaziune fiscală şi fraudă fiscală.
(2) În scopul realizării activităţilor specifice, inspectorii antifraudă pot să înregistreze şi să fixeze cu înregistratoarele foto-audio-video din dotare activităţi desfăşurate în spaţii publice, fără consimţământul persoanelor vizate.
(3) Înregistrările audio-video realizate prin intermediul înregistratoarelor foto-audio-video în condiţiile prezentei proceduri constituie mijloace de probă şi pot fi utilizate în cadrul procedurilor administrative şi/sau judiciare, potrivit legii.
(4) Înregistrarea şi fixarea de către personalul antifraudă a activităţilor specifice, prin utilizarea mijloacelor foto-audio-video din dotare, precum şi păstrarea înregistrărilor audio şi/sau video şi a imaginilor fotografice astfel obţinute se realizează cu respectarea prevederilor Regulamentului (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE.

CAPITOLUL II
Stocarea şi gestionarea înregistrărilor cu mijloacele foto-audio-video 
Art. 3. - (1) Înregistrările foto-audio-video realizate prin intermediul înregistratoarelor audio-video portabile care conţin date cu caracter personal nu reprezintă informaţii de interes public, în conformitate cu art. 12 alin. (1) lit. d) din Legea nr. 544/2001 privind liberul acces la informaţiile de interes public, cu modificările şi completările ulterioare.
(2) Datele sunt stocate astfel încât să permită identificarea exactă a înregistrărilor după: numele inspectorului antifraudă, data şi ora începerii şi finalizării înregistrării, locaţia GPS, numărul de serie al echipamentului.
(3) Datele colectate se descarcă securizat automat din înregistratorul audio-video portabil în mediul de stocare cu asigurarea integrităţii şi autenticităţii datelor, conform manualului de utilizare pus la dispoziţie de producătorul acestuia.
(4) Descărcarea înregistrărilor se face în mod automat în platforma cloud pusă la dispoziţie de către producătorul înregistratoarelor foto-audio-video de către inspectorul antifraudă care a utilizat înregistratorul audio-video portabil din dotare.
Art. 4. - (1) Utilizatorii înregistratoarelor audio-video, precum şi deţinătorul platformei cloud la care se vor descărca automat înregistrările sunt obligaţi să păstreze confidenţialitatea datelor prelucrate/stocate şi să respecte măsurile de securitate şi regulile stabilite.
(2) Înregistrările audio-video pot fi transmise autorităţilor publice care au competenţa legală să folosească imaginile video captate de către înregistratoarele audio-video portabile cu respectarea prevederilor legale incidente, la solicitarea motivată a acestora.
Art. 5. - (1) Datele cu caracter personal colectate se stochează în conformitate cu prevederile legale.
(2) Imaginile fotografice ori înregistrările audio şi/sau video obţinute prin intermediul înregistratoarelor audio-video portabile se păstrează pe o perioadă de 6 luni de la data obţinerii acestora, cu excepţia situaţiilor în care vor fi utilizate în cadrul unei proceduri judiciare, caz în care acestea urmează regimul probelor.
(3) Imaginile fotografice ori înregistrările audio şi/sau video care fac obiectul unor proceduri judiciare se păstrează, după expirarea perioadei prevăzute la alin. (2), urmând regimul probelor.
(4) La împlinirea termenului prevăzut la alin. (2) sau alin. (3), după caz, înregistrările audio-video se distrug prin proceduri ireversibile.
(5) Nicio înregistrare a imaginilor fotografice ori înregistrările audio şi/sau video obţinute prin intermediul înregistratoarelor audio-video nu poate/nu pot fi distrusă/distruse mai devreme de împlinirea termenului minim de păstrare de 6 luni prevăzut de lege.
(6) Ştergerea manuală a imaginilor fotografice şi a înregistrărilor audio şi/sau video obţinute prin intermediul înregistratoarelor foto-audio-video care au fost marcate ca probe necesare în proceduri judiciare se face de către personalul desemnat din cadrul structurii centrale a Direcţiei generale antifraudă fiscală care are drept de ştergere a acestora şi numai în urma unei solicitări scrise din partea conducătorului structurii care a colectat imaginile fotografice ori înregistrările audio şi/sau video, după finalizarea procedurii judiciare.
Art. 6. - (1) Accesul la înregistrările stocate în mediul de stocare este permis exclusiv:
a) inspectorului antifraudă care a realizat înregistrarea, în vederea consultării propriilor înregistrări;
b) administratorilor de conturi desemnaţi, în vederea gestionării tehnice a mediului de stocare;
c) la cerere şi punctual structurii de integritate din cadrul ANAF sau conducerii ierarhice a inspectorilor antifraudă, în exercitarea atribuţiilor de coordonare şi control;
d) organelor de urmărire penală, instanţelor judecătoreşti sau altor autorităţi competente, în temeiul unei dispoziţii legale exprese sau al unui act procedural legal.
(2) Orice operaţiune de descărcare sau partajare a înregistrărilor se consemnează în registrul de evidenţă a operaţiunilor de descărcare/consultare/multiplicare a datelor înregistrate cu echipamentele audio-video bodycam, organizat la nivelul Direcţiei generale antifraudă fiscală.
(3) Descărcarea locală a înregistrărilor este permisă numai cu aprobarea conducătorului structurii, în scopuri strict procedurale (ataşarea la dosarul de urmărire penală, prezentarea la instanţă), şi se consemnează în registrul de evidenţă a operaţiunilor de descărcare/consultare/multiplicare a datelor înregistrate cu echipamentele audio-video bodycam.
(4) Registrul de evidenţă a operaţiunilor de descărcare/consultare/multiplicare a datelor înregistrate cu echipamentele audio-video bodycam este reglementat prin ordin al preşedintelui Agenţiei Naţionale de Administrare Fiscală.

CAPITOLUL III
Protecţia datelor cu caracter personal 
Art. 7. - (1) Prelucrarea datelor cu caracter personal colectate prin înregistratoarele audio-video portabile se realizează cu respectarea Regulamentului (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE, în mod corespunzător scopului acţiunilor desfăşurate.
(2) Se interzice prelucrarea datelor cu caracter personal colectate prin intermediul înregistratoarelor audio-video portabile în alte scopuri decât cele prevăzute de lege, cu excepţia situaţiilor prevăzute expres de lege şi numai dacă sunt asigurate garanţiile necesare pentru protejarea drepturilor persoanelor vizate.
(3) În scopul asigurării prelucrării datelor personale, în situaţii temeinic justificate de transmitere a imaginilor către instanţa de judecată sau alte instituţii se iau măsuri de anonimizare, pseudoanonimizare, mascare sau blurare a imaginilor pentru persoanele care nu fac obiectul solicitării.
(4) Accesarea neautorizată a înregistratoarelor audio-video portabile, diseminarea neautorizată a unor date cu caracter personal, modificarea/ştergerea nejustificată a datelor/imaginilor şi folosirea dispozitivului în alte scopuri decât cele pentru care a fost destinat sistemul se sancţionează conform normelor legale în vigoare.

CAPITOLUL IV
Comunicarea înregistrărilor şi evidenţa operaţiunilor 
Art. 8. - (1) Înregistrările audio-video pot fi comunicate, în temeiul unei dispoziţii legale exprese sau al unui act procedural legal al organelor judiciare, instanţelor judecătoreşti sau altor autorităţi publice competente.
(2) Ţinerea evidenţei operaţiunilor de descărcare a înregistrărilor în mod manual, consultarea ulterioară şi multiplicarea datelor înregistrate cu înregistratoarele audio-video portabile se realizează prin intermediul unui registru organizat la nivelul Direcţiei generale antifraudă fiscală.
(3) În cazul în care platforma cloud permite gestionarea automată a operaţiunilor de descărcare, consultare şi multiplicare, cu posibilitatea generării de rapoarte de verificare a operaţiunilor efectuate, se poate utiliza exclusiv această modalitate de gestionare electronică.

CAPITOLUL V
Dispoziţii finale 
Art. 9. - Nerespectarea dispoziţiei de utilizare sau utilizarea în mod necorespunzător a înregistratoarelor audio-video portabile constituie abatere disciplinară şi este cercetată în conformitate cu prevederile Ordonanţei de urgenţă a Guvernului nr. 57/2019 privind Codul administrativ, cu modificările şi completările ulterioare.

